
Om forfatteren

ELSIE SILVER er en kanadisk forfatter, kjent for romancebøker fra småbymiljø. Hun er en internasjonal suksess med flere bøker på New York Times bestselgerliste, og med utallige fans på Book Tok. Hun bor utenfor Vancouver med mann, barn og tre hunder.

Om oversetteren

Eva Ulven er utdannet filolog og har arbeidet som oversetter og språkvasker på fulltid siden 2010. Hun har oversatt over 60 bøker fra engelsk og svensk og er medlem av Norsk Oversetterforening og Norsk faglitterær forfatter- og oversetterforening.


Om boken

Den attraktive og suksessrike milliardæren Ford Grant lengter etter et roligere liv og åpner derfor et innspillingsstudio i den pittoreske småbyen Rose Hill. Plutselig snus verden hans på hodet når en ung kvinne hevder at hun er hans datter, og han tvinges til å forsøke å balansere karrieren og det uventede foreldreskapet.

Samtidig vender Rosie tilbake etter flere år i storbyen, og feier inn som en tornado: vakker, rotete og kaotisk. Hennes energi er uimotståelig, og Ford klarer ikke la være å ansette henne - til tross for at hun er søsteren til hans beste venn. Ford gjør alt for å stå imot, men til slutt blir spenningen mellom dem uutholdelig. Med stadig skiftende grenser, står Ford overfor et vanskelig valg. Skal han følge hjernen eller hjertet?

Wild Love er en fengslende fortelling om uventet kjærlighet, sterke familiebånd og brennende lidenskap.

Kjære lesere

 

Dere tar pusten fra meg hver dag. Kjærligheten. Støtten. Begeistringen. Jeg er utrolig takknemlig for hver eneste en av dere. Tusen takk for at dere har troen og følger med meg til Rose Hill. Jeg håper dere vil trives like godt her som jeg gjør.

 

Jeg har sagt det før, og jeg sier det igjen: Elsie-leserne er de beste.

 

God lesing!

Til alle kvinner som har oppdaget at bra nok

egentlig ikke er nok. Og til de av dere

som fortsatt søker noe mer. Det finnes der ute.

Dere kommer til å finne det.

Og det er uansett ingen grunn til bekymring.

Dere har alltids Ford Grant.

Ford

«Dude. Forbes kaller deg Verdens hotteste milliardær.» Bestekameraten min, Weston Belmont, uttaler tittelen med ekstra schwung for å erte meg. Han får det til å høres ut som om jeg er en stripper i ferd med å entre scenen.

Jeg overhører ham og konsentrerer meg om å pakke ut kassa med rengjøringsutstyr jeg har foran meg.

«Ford.» Han rister det glansede magasinet framfor meg. «Dette er helt sprøtt.»

Blikket mitt glir mot West, og jeg setter opp det mest uttrykksløse ansiktet jeg får til. Han sitter bakoverlent i den høyryggede stolen og har plassert bootsene på skrivebordet. Skitt og støv smuldrer av sålene og får lokalet til å virke enda mer møkkete og kaotisk enn det allerede er.

«Der sa du det.» Jeg setter hendene i siden, snur meg og tar et overblikk over den gamle låven som skal bli hovedkontoret til det nye musikkstudioet og produksjonsselskapet mitt. Jeg kaller det en låve, men det er egentlig bare et tomt, skittent uthus. Rustfargede fordypninger i gulvet får meg til å tro at det en gang i tiden kan ha vært husdyr her. Nå er det bare et stort, rotete rom med et lite tekjøkken i nærheten av utgangsdøra, adskilt med en lang, trang gang.

Bygningen ligger uansett bare en kort gåtur fra hovedhuset på en diger, skrånende tomt i utkanten av Rose Hill.

Og når du åpner den gamle låvedøra, er utsikten rett og slett spektakulær.

Innsjøen skvalper mot den nederste kanten av tomta, som er innrammet av furutrær på begge sider, noe som får den til å føles som en egen oase. Nærmeste lille by ligger bare fem minutter lenger nede i veien. Bortenfor den er det mil etter mil med forrevne fjelltopper innover den uberørte kanadiske villmarka.

Det er et vakkert sted. Selv om alt på eiendommen er forfallent, har den stort potensial. Jeg kan se det for meg, klart som dagen. Gjestehus for artistene. Antikke møbler. Ustabil nettverksforbindelse. Ingen paparazzoer.

Rose Hill Records. Oppkalt etter småbyen jeg er blitt så glad i.

Jeg har produsert ett album som er blitt en suksess, og nå er jeg bitt av basillen. Jeg ønsker å gjenta suksessen, og heldigvis for meg er det haugevis av artister som gjerne vil prøve seg. Jeg gleder meg til å kunne være kreativ hver dag.

Ikke minst her.

Rose Hill er det perfekte stedet å slå seg ned for å starte virksomheten jeg alltid har ønsket meg.

Mitt eget fristed der jeg ikke trenger å dresse meg opp eller rapportere til aksjonærer som ikke bryr seg om annet enn bunnlinja, eller bli jaktet på av pressefolk fordi jeg er «Verdens hotteste milliardær», som om det skulle vært kronen på et eller annet verk.

«Det står her at du nektet å kommentere.»

Hvis de hadde kåret West til Verdens hotteste milliardær, ville han ha melket det for alt det var verdt.

Men jeg? Jeg nekter å kommentere og stikker av gårde til et lite sted der jeg kan starte et splitter nytt forretningsforetak helt for meg selv. Jeg hater all oppmerksomheten.

«Jeg ga dem faktisk en kommentar før jeg sa at jeg offisielt nektet å kommentere.»

West snøfter. «Å, dette bør være bra.»

Det rykker i munnvikene. Han vet det. Han kjenner meg bedre enn nesten alle andre.

«Jeg sa til dem at jeg knapt kan regnes som milliardær og bare tilfeldigvis er mer tiltrekkende enn de 2500 andre på lista. De vil skrive om det minst interessante aspektet ved livet mitt. Så nei, ingen kommentar, fordi denne utmerkelsen ikke fortjener en. Ikke faen, ellers takk, sier alminnelig pen, rik fyr.»

«Så rart at de ikke ville publisere den sjarmerende uttalelsen din, Ford. Helt ubegripelig.»

Jeg ignorerer det lille stikket. Jeg liker ikke å snakke om penger. Jeg har hatt flust hele livet og har måttet tilbringe fryktelig mye tid sammen med folk som får oppveksten min til å virke fattigslig sammenlignet med deres. Jeg har aldri syntes det har vært en særlig imponerende egenskap ved noen av dem. Snarere tvert imot. Når du har mye penger, oppfører folk seg annerledes overfor deg, og hvis du blir for opphengt i pengene dine, kan det gjøre deg til en skikkelig drittsekk.

Hvorfor skulle noen ha lyst til å lese en artikkel om hvor rik en eller annen fyr er?

Dessuten har jeg aldri trivdes særlig godt i rampelyset. Oppmerksomheten gjør meg irritabel, sarkastisk og noe jeg har blitt fortalt er uforskammet eller sosialt uintelligent. Selv om jeg er usikker på om jeg ville trekke det så langt. Jeg ville kalt det direkte og hevdet at andre folk er altfor hårsåre.

I motsetning til West er jeg ikke lett å like. Jeg er klar over det, men ikke spesielt opptatt av å gjøre noe med det. Alle som kjenner meg, vet bedre. Og jeg ligger ikke søvnløs og tenker på hva alle andre måtte mene.

Jeg bøyer meg, griper støvkosten og går gjennom rommet. Bootsene smeller mot de slitte gulvbordene da jeg trasker bort til den gamle støpejernsovnen i hjørnet. Spindelvev og delvis oppbrente vedkubber fyller kammeret under den, og jeg lurer på hvor lenge de har ligget der, hvem som la dem der, og hvilken historie de kunne ha fortalt. Hvis de ikke hadde vært så stygge å se på, ville jeg latt dem ligge. Sant å si føler jeg meg litt som en sånn oppkomling som braser inn for å gjøre alt nytt og blankpusset.

Jeg kunne betalt noen for å gjøre dette grovarbeidet, men å få tak i noen jeg kan stole på, føles som en uoverstigelig hindring. Pluss at det har sin sjarm å bygge opp noe med mine egne hender. Jo da, jeg har penger, men jeg trenger ikke bruke dem på ting jeg selv er fullt ut i stand til å ta meg av. Når jeg har både ambisjoner og engasjement.

Knallhard jobbing – det var det som til slutt gjorde meg til eier av en av Calgarys mest populære barer og konsertlokaler. Det var det som satte meg i stand til å utvikle en app for strømming av musikk, som sendte banksaldoen min opp på et motbydelig stratosfærisk nivå. Faren min hadde flust med penger, flust med forbindelser, og han kunne godt ha hjulpet meg i etableringsfasen – men han gjorde det ikke. Han var fast bestemt på at både søsteren min og jeg skulle lære hva pengene var verdt.

Men hva vil alle suksessene mine heretter tilskrives?

Penger. Forbindelser. Flaks. Og jeg har ingen tro på flaks.

«Hva er liksom greia med dette bildet av deg?» West står i den andre enden av rommet og holder opp magasinet. «Du ser ut som om du gjemmer deg bak den oppbrettede jakkekragen.»

«Det var det jeg gjorde.»

«Hvorfor?»

Herregud. Han ser oppriktig forvirret ut. For en som ham er det helt ubegripelig at jeg ikke soler meg i glansen fra artikkelen. West er noe for seg, en artig kar, og han elsker oppmerksomhet – og jeg elsker alt det der ved ham. Han har også et stort hjerte og er en av de få det går an å stole på. Han er hel ved i en verden der så mange ikke er det. Han fant meg tidlig i livet, da jeg satt ved innsjøen og leste, og kom bort og begynte å prate med meg som om han kjente meg fra før. Det har han holdt på med siden, enda så forskjellige vi er. Det er noe ved vennskapet vårt som bare har … satt seg.

I tjue år har vi hengt sammen.

«Fordi jeg ikke ville bli tatt bilde av. Liker det ikke.»

«Hvorfor ikke? Blir jeg nødt til å fortelle deg hvor kjekk du er?»

Jeg fnyser. «Fordi jeg var på vei bortover gata for å ta en kaffe med søsteren min, ikke for å delta i en jævla fotoseanse.»

Han flirer. «Men ville det ha tatt livet av deg å smile?»

«Ja.» Jeg står med støvkosten i hånden, stirrer på ovnen og lurer på hvordan i helvete jeg skal rekke over alt som står på lista mi.

«Du trenger en spade til den ovnen. Ikke en støvkost.»

«Takk skal du ha, West. Jeg er så glad for at du er her og kan bidra med synspunktene dine.»

Han sukker overdrevent oppgitt. «Det kommer til å bli som i gamle dager. Bare du og jeg som havner i trøbbel.»

«Det var du som havnet i trøbbel. Jeg bare så på.»

«Jeg husker at Rosie hang i hælene på oss og slengte dritt til deg hele tiden. Herregud, så stolt jeg var av henne.»

Jeg stivner da han nevner søsteren. Rosalie. Jeg har ikke sett snurten av henne på mer enn ti år, men blir anspent i skuldrene likevel.

Jeg snur meg mot West. «Har ikke hun tatt mastergrad og fått seg en eller annen prestisjejobb i Vancouver nå?»

Det vet jeg allerede at hun har. Jeg søker henne opp en gang iblant, selvfølgelig bare for å forvisse meg om at hun har det bra. West nevner henne når vi prater sammen, men røper ingen detaljer. Det er bare generelle ting, overfladiske oppdateringer. Men hvorfor skulle han fortelle bestekompisen noe mer om lillesøsteren sin, hun som slo seg ned i storbyen?

Det er best at jeg lar være å spørre.

Han slår ut med hånden, som om han anser Rosies drittslenging i tenårene som det mest imponerende hun har utrettet. «Det var de beste somrene. Jeg hang alltid med nebbet lenge etter at du hadde dratt tilbake til byen når ferien var slutt.»

Jeg avskydde det også. Tilbake til byen, tilbake til skolen med elever som – i motsetning til West – behandlet meg som om jeg var annerledes enn dem. Tilbake til belastningen ved å være sønnen til en av verdens mest berømte gitarister. Rose Hill var yndlingsstedet å unnslippe til da jeg var yngre, og ingenting later til å ha endret seg nå som jeg er blitt en mann på trettito. Det virker som om tiden står stille her. Ingen behandler deg som om du er rik eller berømt eller i det hele tatt særlig spesiell. Alle bare driver på med sitt. Den friske fjellufta gir visst folkene her det perspektivet byfolk ser ut til å mangle.

Men tilknytningen min til området handler om mye mer enn bare det. Jeg blir trukket tilbake til stedet av noe som stikker langt dypere. Av minnene som ligger her.

«I år slipper du i hvert fall å sutre over det, West. Du blir offisielt ikke kvitt meg.»

Jeg hiver støvkosten tilbake i kassa, forsoner meg med det faktum at jeg blir nødt til å leie inn noen som kan hjelpe til med å sette lokalet i orden, hvis jeg har tenkt å spille inn musikk her med det første. Hovedhuset er beboelig nå – jeg har selv satt det i stand i løpet av vinteren – men denne bygningen er i langt verre forfatning.

«Visst faen. Jeg skal få deg med på bowlinglaget mitt.»

«Nei. Ikke tale om. Du har sagt at bowlingen er en pappakveld, og jeg har ikke barn.» Jeg sparker til noe jeg trodde var et dødt insekt, men nå ser jeg at det er muselort. «Muligens med unntak av en museflokk.»

«Jeg tror ikke mus opptrer i flokk.»

«Uansett hva de gjør, så tror jeg ikke de anerkjenner meg som pappaen sin.»

«Det går bra. Det er egentlig bare Sebastian og meg, hvis han i det hele tatt er i byen, og så har vi deg –»

«Dere har ikke meg –»

«Og så er det Gærne-Clyde.»

«Hvem er Gærne-Clyde? Jeg tror ikke man kan gå rundt og kalle folk gærne nå for tiden.»

«Han er fyren som bor på den andre siden av fjellet – mer eller mindre en eneboer, som tror på hver eneste konspirasjonsteori noen noensinne har hørt om. Jeg elsker å høre ham fortelle. Og han presenterer seg selv som Gærne-Clyde, så jeg overlater i tilfelle til deg å korrigere ham.»

Jeg glipper med øynene. For meg høres dette ut som et mareritt.

«Jeg blir faen ikke med deg og bowler, West.»

Han fnyser og avfeier protesten min med en håndbevegelse. «Det sier du nå. Men du sa alltid nei til rampestrekene mine da vi var guttunger også. Og ble med likevel. Med emo-luggen i øynene og de altfor svære brillene på nesa.» Han smiler bredt, og de perfekte hvite tennene lyser mot den grove skjeggstubben. «Dystert oppsyn og vanligvis med en eller annen diktsamling ingen hadde hørt om, under armen.»

Jeg kan ikke annet enn å le høyt av den treffende beskrivelsen, men jeg rister på hodet.

«Drit og dra, Belmont.»

«Men se på deg nå –»

Jeg retter pekefingeren mot ham. «Ikke prøv deg.»

Han gjør feiende, dramatiske håndbevegelser gjennom lufta mens han sier: «Verdens hotteste milliardær.»

«Jeg hater deg.»

«Nei da. Du elsker meg. Jeg er sola som veier opp for tordenskyen din.»

Jeg ser uforstående på ham. «Hva for noe?»

«Det er en greie i kjærlighetsromaner –»

Han blir avbrutt av at det banker på døra, og vi snur oss begge og speider gjennom låven, mot den lealause inngangsdøra i enden av den trange gangen som også fører til tekjøkkenet.

«Hvem kan det være?» West hvisker som om vi trenger å gjemme oss.

Kanskje gjør vi det. Jeg har bare vært på stedet en kort stund og har jobbet med hovedhuset, så jeg har ingen anelse om hvem det kan være. Søsteren min, Willa, ville bare ha brast inn uten å banke på. Foreldrene mine ville ha ringt først. Bestekompisen min sitter rett foran meg.

Når sant skal sies, har jeg ingen flere i livet mitt som bryr seg nok om meg til å kjøre hele veien hit.

Jeg har liten omgangskrets og stoler på de færreste. Det som gjør Rose Hill så forlokkende, er at paparazzoene ikke gidder å kjøre en hel dag for muligens å få et bilde.

«Jeg vet ikke.» Jeg trekker på skuldrene, og West blir storøyd som en ugle idet han svarer med samme gest.

Det banker igjen.

«Jeg hører at dere hvisker der inne», roper en feminin stemme jeg ikke drar kjensel på, fra den andre siden av døra.

Den første jeg tenker på, er Rosie, men denne stemmen låter for ung til å være hennes. Så med et tungt sukk går jeg bort til døra og river den opp.

Foran meg står en jente. Hun er kledd i svarte, opprevne jeans. Svarte Converse. En overdimensjonert T-skjorte med Death From Above 1979-trykk – det er et av favorittbandene mine. Plagget er påført enkelte hull hist og her. Det kullsvarte håret hennes henger i to fletter, en over hver skulder, og panna er skjult bak en rett lugg. Kronen på verket er et lite imponert uttrykk i fjeset. Topphanken på en JanSport-sekk dingler i den ene hånden hennes.

Jeg vet ikke hvor gammel hun er. Ikke gammel. Hun ser ut til å være i den problematiske, forvirrende alderen rett før tenårene – hvis det mugne blikket og den saftige kvisa på haka er noe å gå etter. Hun legger armene i kors og lar blikket gli sakte fra ansiktet og ned til føttene mine før det følger samme rute tilbake.

«Hvem er du?» Jeg mener ikke å høres ut som en kødd da jeg sier det. Hun er tross alt bare en jentunge.

Hun kniper igjen munnen og blunker én gang, langsomt, før hun sier: «Dattera di, din kødd.»

Nå er det min tur til å blunke langsomt. Jeg hører stolen til West rulle over det harde tregulvet og de tunge skrittene da han kommer nærmere.

«Unnskyld?» sier jeg. Jeg hørte hva hun sa, men hjernen er ikke med på notene.

«Du er faren min», sier hun med et sukk. «Sånn rent biologisk.»

Men det er ikke mulig. Det er bare ikke mulig. Uttalelsen får meg til å gå i forsvar umiddelbart. Den er latterlig.

Én fjollete Forbes-artikkel som nevner bankkontoen min, og så kommer kakerlakkene krypende fram. Dette er en gammel historie. Jeg får nesten vondt av jenta. Hun er for ung til å ha klekket ut dette på egen hånd. Noen andre må nødvendigvis stå bak.

«Hør her du, hva du nå heter. Jeg vet ikke riktig hva du er ute etter fra meg, men jeg kan jo gjette. Og du har kommet til feil person.»

«Jeg heter Cora Holland. Du heter Ford Grant junior, og du er den biologiske faren min.»

«Oi, dropp det med junior», mumler West bak meg. «Han hater det.»

Jeg ofrer ikke kameraten min så mye som et blikk. I stedet stirrer jeg intenst på den frekke lille jentungen som står der og prater piss rett i trynet på meg. Hun er neimen ikke skvetten. Det skal hun ha. «Det er ikke mulig. Jeg har aldri knulla Morticia Addams.»

Hun legger hodet på skakke og himler med øynene. Reagerer nesten ikke. «Veldig originalt, nepobaby. Den der har jeg aldri hørt før.» Hun roter rundt i ryggsekken. Svart, så klart. Med en feiende gest trekker hun fram et papirark med en logo jeg kjenner igjen.

Selskapet jeg leverte en DNA-test til for å fullføre slektstreet jeg skulle gi moren min i presang.

«Hva med et pappbeger?» fortsetter hun. «En petriskål? Et sterilt reagensglass? Har du noen gang i ditt liv runka i noe sånt for å tjene noen ekstra dollar?»

Jeg kjenner hvordan hver dråpe blod i kroppen synker ned i føttene, det velter seg i magen og hodet spinner.

For jo, det har jeg faktisk gjort.

West slår meg på skulderen og klemmer den deretter hardt idet han smyger seg forbi meg og ut av døra. «OK, vi ses vel på bowlingen, da.»

Så her står jeg.

Alene.

Og stirrer på en ung jente som godt kan være mitt biologiske avkom. Jeg føler at jeg faktisk kan være Verdens dårligst forberedte pappa.

Rosie

Jeg smiler ut i styrerommet, som er fullt av folk.

Sjefen min.

Sjefen til sjefen.

Sjefen til sjefen til sjefen.

Jeg ville så fryktelig gjerne naile denne presentasjonen, og jeg tror jeg klarte det. Nei, jeg vet at jeg klarte det. Men det skulle ingen tro ut fra de uttrykksløse ansiktene og fraværende nikkene. Nå forventet jeg ikke akkurat stående applaus, men det hadde ikke gjort noe med et par klapp på skulderen.

I stedet blir avslutningen på grensen til pinlig.

«Og jo, altså …» Jeg stryker hendene nedover fronten på blyantskjørtet mitt, et tegn på hvor nervøs jeg er. «Det er min mening om anskaffelsen ut fra undersøkelsene jeg har gjort.»

Helvete heller, enda flere uttrykksløse blikk.

«Så, æh, da gjenstår bare å takke for at dere kom til min TED Talk.» Jeg ler av mitt eget forsøk på å være morsom, men det låter skingrende og desperat og får meg til å krympe meg innvendig.

Jeg skotter bort på Faye, som er den i administrasjonen jeg liker best, og som skriver møtereferatet. Hun kniper igjen munnen for å kvele en latter og gir meg diskré tommelen opp.

Stan, som er selskapets administrerende direktør og også min nærmeste overordnede, har i det minste tilstrekkelig medfølelse med meg til å humre litt i skjegget. Men så ler han av nesten alt jeg sier. Før han slikker seg om munnen og stirrer på puppene mine.

Med et siste, kort smil samler jeg sammen bunken med papirer på bordet foran meg og skynder meg tilbake til plassen min. Det faste trykket fra stolens ryggstø får meg til å sukke idet jeg lener meg tilbake.

Idet en eller annen fra regnskapsavdelingen går fram til talerstolen, lener Stan seg mot meg, antakelig for å klage over hvor mye det vil koste selskapet å kjøpe enda et grustak, mens selskapet fullstendig overser det faktum at det også vil øke inntjeningen.

«Du var strålende. Flink pike.»

Jeg kniper igjen munnen for å bite i meg et utbrudd. Flink pike gir meg trang til å spy utover den kostbare brune buksa hans. Men jeg svelger unna og tvinger fram et stivt smil, som om jeg er smigret over den nedlatende bemerkningen. «Takk for det, Stan.»

Møtet trekker i langdrag med en kjedsommelig rekke av folk som prater og viser regneark via projektoren, mens jeg prøver å overbevise meg selv om at jeg kommer til å elske denne jobben etter hvert. Jeg har for mye studiegjeld til å tillate meg å tenke annerledes.

Dette er verdens beste jobb!

Jeg gjentar det inni meg og tenker på den anselige lønna. På hvor voksen jeg kommer til å føle meg når jeg blir gjeldfri. Jeg er den med høyest utdannelse i vår familie. Har fått jobb i Vancouver, hos en av verdens fem hundre største leverandører av materialer til bygg- og anleggsbransjen.

Drømmen er blitt virkelighet.

Før jeg vet ordet av det, er møtet over og de fleste har forlatt rommet – Faye hvisket «Du naila det» i øret mitt før hun gikk – men jeg er her fremdeles. Jeg er fortsatt den sist ansatte, noe som betyr at det er min oppgave å rydde etter produksjonsmøtet. Mens jeg holder på med det, vinker Stan meg til seg, der han fortsatt henger ved bordet.

«Har du et øyeblikk, Rosie?»

«Rosalie», presiserer jeg. For Stan kjenner meg ikke godt nok til å kalle meg Rosie.

Han bare flirer, som om jeg hadde sagt noe morsomt.

Stan er verdens beste sjef!

Hvis jeg tenker det mange nok ganger, kan det kanskje hende jeg lar meg overbevise om det også.

«Kan du komme hit og vise meg på dette kartet nøyaktig hvilken tomt du snakket om?» spør han. «Den som grenser til grustaket vi allerede eier?»

«Selvfølgelig.»

Da jeg stiller meg ved siden av ham, har han et satellittkart framme på dataskjermen, zoomet så langt ut at han neppe kan vite hvilket land vi befinner oss i.

«Får jeg lov?» spør jeg og peker på datamusa. Han nikker og løfter hendene, lener seg tilbake i stolen, men flytter seg ikke.

Jeg lar meg ikke merke med det og bøyer meg i stedet og manøvrerer kartet dit det bør være. Med noen få museklikk zoomer jeg inn og fokuserer sånn at konturene til den aktuelle tomta kommer til syne.

«Her er det.» Jeg peker på den og kjenner i det samme en hånd øverst på rumpa mi.

Hånden hans.

Jeg stivner, sjokkert over den fysiske kontakten og den utrolige frekkheten til denne mannen. Han kunne ha hevdet at han kom borti halebeinet mitt eller noe tilsvarende dustete, men i stedet fører han den store, kjøttfulle håndflaten videre nedover rumpeballene. Fingrene famler over sprekken og skal sikkert til å feste grepet, da jeg bråsnur og klasker hånden hans bort.

Han er freidig nok til å se på meg med store gutteøyne, som om han er helt uskyldig. Det gjør meg drit forbanna.

Han gjør meg drit forbanna.

Jeg forvandler hyggelige Rosie til jeg-skal-faen-meg-drepe-deg-Rosie. Man vokser ikke opp som den eneste søsteren til en fyr som Weston Belmont uten å beholde en stridslysten side i det minste delvis intakt.

Skuldrene stivner, og stemmen min er iskald da jeg sier: «Stan, hvis jeg ville at du skulle ta på meg, så hadde jeg sagt det til deg.»

«Rosie –»

«Men nå blir jeg nødt til å si det til HR i stedet. Du er et svin.»

Han ser sjokkert ut både av det jeg sier og hvor brått jeg samler sammen sakene mine og stormer mot døra.

Man kunne forvente at han ville be om unnskyldning, trygle om nåde, men i stedet sier han: «HR har gått for dagen. Du blir nødt til å vente til i morgen.»

 

«Du ser trøtt ut.»

Ryan snubler ut fra soverommet og sender meg et døsig smil. Jeg venter på at svermen av sommerfugler skal begynne å flagre rundt i magen, men de uteblir.

«Jeg er det», sier han og sikter seg rett inn på kaffekanna.

Jeg vet ikke helt hvor han var i går kveld. Jeg kom sent hjem til tom leilighet etter å ha virret rundt på kontoret mens jeg gjorde ferdig noen arbeidsoppgaver. HR-avdelingen hadde virkelig gått for dagen – det vet jeg fordi jeg gikk forbi kontorene deres flere ganger, noe som bare gjorde meg enda mer engstelig.

Da jeg kom hjem, åpnet jeg en vinflaske og stirret utover byen. Under det nattsvarte skydekket og vestkystens uopphørlige duskregn tok bilene seg fram gjennom de våte gatene i sentrum av Vancouver med en svak susing som var nesten beroligende. Etterpå spiste jeg en bolle popkorn til middag og funderte over livet mitt.

De fleste jenter ville ha vært urolige for kjæresten og hvor han måtte befinne seg. De ville antakelig ha teppebombet telefonen med krav om å få vite hvor han var og hvem han var sammen med. Men noe sånt falt meg ikke inn.

Jeg liker Ryan. Jeg har alltid likt Ryan. Helt siden den dagen han deiset ned ved siden av meg på den første forelesningen i økonomi på masterprogrammet og sendte meg det skjeve, gutteaktige smilet sitt. Alt ved forholdet vårt etter det har vært enkelt. Venner og studiekamerater, romkamerater, og derfra til … noe mer.

Så jeg ble bare hengende med ham.

Det hender jeg lurer på om det ikke var litt for enkelt. Vi gikk fra å være romkamerater til å bli kjærester på en måte som virket ukomplisert og opplagt. Nå føles vi som romkamerater igjen, og jeg lurer på hva som har endret seg, og hvordan jeg kunne unngå å merke at det skjedde. Jeg lurer på om gode, elskelige Ryan har merket det, eller om det er jeg som er problemet.

Jeg lurer på … merker man selv at forelskelsen er i ferd med å gli over? Eller våkner man bare en vakker dag og innser at det har skjedd?

«Hva var du ute på?» spør jeg. «Jeg hørte ikke engang at du kom hjem.»

Han trekker ut den andre krakken ved kjøkkenøya i den elegante toromsleiligheten vår. «Nei. Jeg var ikke hjemme før i tretiden, og du sov som en stein. Noen av storkanonene fra hovedkontoret tok med gutta og meg ut på en øl etter jobben, og så gikk det slag i slag.»

Han humrer godmodig og rusker meg i håret. Noen ganger føles det kanskje godt. Men etter det som hendte meg i går, føles det … nedlatende.

Jeg smiler anstrengt og glatter på håret. Ryan er en grei kar. Jeg minner meg selv på det stadig vekk, gjerne i forbindelse med bagateller. Jeg har dårlig samvittighet for at jeg lar disse bagatellene gå meg på nervene, og får enda dårligere samvittighet når jeg tenker på hva irritasjonen muligens betyr.

Han er som en golden retriever. Blid og fornøyd og alltid like ubekymret. Og noen ganger, når han kommer i skade for å sikle på meg eller røyte på den svarte skjorta mi, som en stor, lykkelig idiot, føler jeg trang til å glefse etter ham. Men han mener alt så godt, så jeg lar det være.

Jeg overser det, for vi har det altfor travelt til at jeg kan bry meg om det nå. Ryan er alt jeg burde ønske meg, og jeg har ikke lyst til å kaste vrak på et langvarig forhold med en grei kar fordi jeg selv er overarbeidet og irritabel.

Det ville vært altfor impulsivt. Kanskje dreier det seg bare om en fase. Jeg kunne komme til å angre. Jeg har alltid vært det ansvarsbevisste barnet i familien vår. Jeg er ikke den som handler først og tenker etterpå.

«Så gøy», legger jeg til uten følelse. For at en gjeng med menn fra oljebransjen går ut på byen, høres ikke bedre ut enn at en gjeng med menn fra bygg- og anleggsbransjen gjør nøyaktig det samme.

Begge deler høres ut som situasjoner med optimalt potensial for tafsing.

Jeg blir varm i kinnene da jeg tenker tilbake på Stans hånd på rumpeballene mine. Jeg har alltid trodd at den slags var noe jeg kunne heve meg over. Når jeg tar SkyTrain, dulter folk borti meg hele tiden. Men i hans tilfelle handlet det om intensjonen – og hvor berøringen var på vei.

Det føltes galt. Og jeg ble liggende våken lenge og tenke på det. Innså at jeg hadde hørt det skarpe, ujevne innpustet hans bak meg idet han strammet grepet.

Det var det lille gispet som fikk meg til å reagere.

Det lille gispet går nå på repeat i ørene mine. Det gir meg nupper og frysninger. Det gjør at jeg ikke har lyst til å vise meg på jobben igjen. Hendelsen burde kanskje ikke gått så hardt innpå meg, men den gjør det likevel. Jeg er usikker på hvem jeg stoler tilstrekkelig på til å fortelle det til. Jeg kunne fortalt det til West, men jeg vet hvordan han ville reagert, og jeg vil ikke at han skal havne i fengsel.

Så jeg går for Ryan. Gode, elskelige, pålitelige Ryan.

«Jeg har noe jeg gjerne vil høre hva du synes om.»

Han tar en pause i skrollingen på telefonen og kikker opp på meg med et beroligende uttrykk i ansiktet. «Ja visst, babe. Så klart.»

«I går, rett etter det store møtet jeg har drevet og forberedt meg til – du vet hvilket jeg mener?»

Blikket hans er klistret til skjermen, men han nikker. «Ja visst. Du har jo gått rundt og mumlet på den presentasjonen i minst en uke. Jeg skal vedde på at du naila den.»

«Akkurat. Jo da. Den, ja. Og det gikk bra. Men så …» Jeg vrir hendene i fanget, har glemt tekoppen på benken foran meg. Jeg har all oppmerksomhet rettet mot Ryan mens jeg prøver å ta mot til meg til å få sagt det jeg har på hjertet. Men Ryans oppmerksomhet er rettet mot noe som ser ut til å være en video av en vaskebjørn i et boblebad.

«Da møtet var over, skulle jeg vise sjefen min, Stan, noe. Og da tok han på meg. Det vil si, han kløp meg i rumpa.»

Strupen føles trang da Ryan ser opp med et rykk. «Å, faen», er det første han sier, men med et anstrøk av humor. Som om dette liksom er morsomt.

«Jepp. Å, faen.»

Den bryske tonen min får Ryan til å rette seg opp, og endelig ser han ut til å bry seg. «Tror du han mente å gjøre det? At det var med vilje, liksom?»

Det stikker litt at det er det første han spør om. «Ja, det var absolutt med vilje.»

«Å, fillern. Går det bra med deg?» Han legger fra seg telefonen og gir meg den fulle oppmerksomheten sin, selv om jeg tar meg i å ønske at han ikke hadde gjort det. Jeg trodde jeg ville ha den oppmerksomheten, men nå krymper jeg meg under blikket hans. Det var visst lettere å snakke om dette uten at han stirret på meg.

Jeg nikker bestemt, med overbevisning, for å dekke over at jeg egentlig ikke vet hvor bra det går. «Jeg sa til ham at jeg skulle varsle HR, men de hadde allerede gått for dagen. Så nå driver jeg liksom og girer meg opp til å gå inn dit og fortelle dem om det.»

Han slipper pusten høylytt og flytter seg litt på krakken, legger den ene hånden på beinet mitt før han sier det verste han noensinne har sagt til meg. «Faen heller, Rosie. Dette var ille. Jeg vet hvor viktig den jobben er for deg. Tror du det kanskje kan være bedre å late som om ingenting har skjedd? Disse store selskapene» – fingrene hans streifer låret mitt før de klemmer til, og jeg kjenner at berøringen får meg til å spenne alle muskler – «de skyr skandaler som pesten. Og du er fortsatt relativt nyansatt … det ville vært forferdelig om du skulle sette jobben på spill.»

Jeg er for sjokkert til å si noe. Jeg glipper med øynene mot mannen jeg har bodd sammen med de siste to årene, mens en kombinasjon av raseri og fortvilelse herjer vilt inni meg.

Munnen min beveger seg, og det samme gjør kroppen, men det samsvarer ikke med hva jeg føler. «Ja, det er klart. Må ikke sette jobben på spill.»

Jeg nikker og klapper ham på hånden, som fortsatt ligger på låret mitt. Men jeg er usikker på hvem som liksom roer ned hvem her.

Alt jeg vet, er at Ryans reaksjon ikke er den jeg ønsket meg fra ham.

Og det er derfor jeg griper hånden hans og fjerner den fra kroppen min.

«Jeg er glad du er enig. Jeg tror jeg bare ville ha jobbet videre hvis jeg var deg.»

Hvis jeg var deg.

«Mm-hmm», er alt jeg får fram idet jeg trekker meg unna ham.

«Jeg vet det, babe. Jeg vet det.» Han prøver å klemme skulderen min trøstende, og en bølge av ubehag skyller over meg. Jeg vil ikke bli berørt. «Når du har vært i bransjen like lenge som meg, kommer du til å ha lært at det er en del ting vi må overse hvis vi vil lykkes.»

Jeg svarer med et fnys og noterer meg bak øret at jeg skal overse seksuell trakassering i framtiden. Uttalelsen er spesielt motbydelig når den kommer fra en som var ute halve natta og ble oppvartet av storkanonene i selskapet han jobber for. Jeg vet at Ryan tror at det han nettopp sa, var velment og støttende, men det gir meg lyst til å gi ham en midt i fleisen.

Men søte, profesjonelle, MBA-kvalifiserte Rosie Belmont slår ikke, så jeg biter i meg trangen og mumler et «Takk skal du ha» før jeg går.

Den ulike måten vi oppfatter hendelsen på, er som en dolk i hjertet, men ikke noe jeg har lyst til å la gå utover Ryan her og nå. Jeg har ikke råd til å gjøre noe dumt.

Men at han ikke engang virker opprørt? Det svir.

Jeg trengte ikke at noen skulle gå ut og grisebanke Stan, men det ville vært løgn å si at jeg ikke ville ha frydet meg over det. Det ville ha vært fint å føle at mannen jeg deler livet med, stilte opp for meg. At han ville forsvart min ære, enda så forstokket og teit det høres ut. Selv den minste gnist av forargelse over ubehaget og urettferdigheten jeg var blitt utsatt for, ville ha vært nok.

Helvete heller, jeg ville ha nøyd meg med en klem.

Ingen av delene fikk jeg.

Da jeg er på vei ut senere samme morgen, gir Ryan meg tommel opp og sier: «Jeg heier på deg», bak glassdøra til dusjen.

Jeg føler meg kvalm hele veien til jobben.

Jeg begynner å skjelve i heisen opp til kontoret.

Jeg ser ned, for jeg vet at jeg vil greie å gjenvinne fatningen hvis jeg bare kommer meg innenfor døra til mitt eget kontor.

Men jeg blir avskåret av Linda fra HR. Beklagelsen lyser av henne før hun har sagt et eneste ord. «God morgen, Rosalie. Kan du komme inn på kontoret mitt så snart du har tid?»

«Ja, selvfølgelig.» Stemmen min brister idet jeg nikker.

Vi utveksler et tvungent smil, men da jeg snur meg bort fra henne, triller store tårer nedover kinnene mine. For jeg vet nøyaktig hva som venter meg.

